Document ID: 31990L0628

Komisjoni direktiiv,
30. oktoober 1990,
millega kohandatakse tehnika arenguga nõukogu direktiivi 77/541/EMÜ mootorsõidukite turvavöösid ja turvasüsteeme käsitlevate liikmesriikide õigusaktide ühtlustamise kohta
(90/628/EMÜ)
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 28. juuni 1977. aasta direktiivi 77/541/EMÜ mootorsõidukite turvavööde ja turvasüsteeme käsitlevate liikmesriikide õigusaktide ühtlustamise kohta, [1] viimati muudetud Hispaania ja Portugali ühinemisaktiga, eriti selle artiklit 10,
ning arvestades, et:
direktiivi 77/541/EMÜ üldanalüüs on näidanud, et liiklusohutust on võimalik parandada, kasutades ära praktilisi kogemusi ja tehnoloogia arengut ning võttes arvesse ÜRO Euroopa Majanduskomisjonis saavutatud edu, eriti eeskirjas nr 16,
- lisades nõuded spetsiaalsete sõidukitüüpide "traksvööde" tüübikinnituseks,
- lisades nõuded eelpingutiga turvavööde tüübikinnituseks,
- määratledes sobivate turvavööde paigaldamise kõigile istekohtadele kõigis mootorsõiduki kategooriates minimaalsete vajalike eranditega,
- võttes kasutusele näidise dokumendile, mis tõendab kasutuses olevate turvavööde paigaldust konkreetsesse tüübikinnitust taotlevasse sõidukitüüpi,
- kehtestades katsenõuded turvavööde kõrguse reguleerimisseadistele
ja
- kehtestades rangemad nõuded toodangu vastavusele;
kogemus näitab, et mõnda olemasolevat määratlust ja nõuet tuleb pisut muuta;
reisijate, eriti bussides reisijate, väljapaiskumise ärahoidmist avarii korral tuleb tõhustada ja direktiivi tuleb sel otstarbel teha täiendavaid muudatusi;
tuleb teha kõik selleks, et neid muudatusi saaks rakendada hiljemalt 31. detsembriks 1991;
direktiivi vastuvõtmine turvavööde kasutamise nõude kohta kõigile reisijatele alla 3,5 tonnistes sõidukites tuleb ühendada direktiivi täiendavate muudatustega pingutiga kolmepunktivööde paigaldamise kohustuslikuks tegemiseks selliste sõidukite tagumistele äärmistele istekohtadele;
käesoleva direktiivi sätted on kooskõlas mootorsõidukikaubanduses tehniliste tõkete kõrvaldamist käsitlevate direktiivide tehnika arengule kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 77/541/EMÜ lisasid muudetakse kooskõlas käesoleva direktiivi lisaga.
Artikkel 2
1. Alates 1. maist 1991 ei tohi liikmesriigid:
a) turvavööde ja turvasüsteemidega seotud põhjustel:
- keelduda sõidukitüübile EMÜ tüübikinnituse andmisest, nõukogu direktiivi 70/156/EMÜ [2] artikli 10 lõike 1 viimases taandes esitatud tunnistuse koopia väljaandmisest, siseriikliku tüübikinnituse andmisest ega
- keelata sõidukite kasutuselevõtmist,
kui kõnealuse sõidukitüübi turvavööd ja turvasüsteemid on kinnitatud vastavalt käesoleva direktiiviga muudetud direktiivi 77/541/EMÜ nõuetele;
b) - keelduda osa EMÜ tüübikinnituse andmisest turvavöö või turvasüsteemi tüübile, mis on mõeldud paigaldamiseks käesoleva direktiiviga muudetud direktiivi 77/541/EMÜ nõuetele vastavasse sõidukisse,
- keelata selliste turvavööde ja turvasüsteemide turuletoomist, mis kannavad käesolevas direktiivis kirjeldatud osa EMÜ tüübikinnituse märke.
2. Alates 1. juulist 1992 liikmesriigid:
a) - ei tohi enam sõidukitüübile välja anda nõukogu direktiivi 70/156/EMÜ artikli 10 lõike 1 viimases taandes esitatud tunnistuse koopiat,
- võivad keelduda siseriikliku tüübikinnituse andmisest sõidukitüübile,
mille turvavööd või turvasüsteemid ei ole saanud tüübikinnitust vastavalt käesoleva direktiiviga muudetud direktiivile 77/541/EMÜ;
b) - keelduda osa EMÜ tüübikinnituse andmisest turvavöö või turvasüsteemi tüübile, mis on mõeldud paigaldamiseks sõidukisse, mis ei vasta käesoleva direktiiviga muudetud direktiivile 77/541/EMÜ.
3. Alates 1. juulist 1997 liikmesriigid:
- võivad keelata sõidukite kasutuselevõtmist, mille turvavööd või turvasüsteem ei ole saanud tüübikinnitust vastavalt käesoleva direktiiviga muudetud direktiivile 77/541/EMÜ,
- võivad keelata nende sõidukisse paigaldamiseks mõeldud turvavööde ja turvasüsteemide turuletoomist, mis ei kanna käesolevas direktiivis kirjeldatud osa EMÜ tüübikinnituse märke.
Artikkel 3
Liikmesriigid rakendavad käesoleva direktiivi järgimiseks vajalikud õigusnormid enne 1. maid 1991 ning teatavad sellest viivitamata komisjonile.
Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
Artikkel 4
Käesolev direktiiv on adresseeritud liikmesriikidele.
Brüssel, 30. oktoober 1990

Labels: 7
8
15